આજથી થોડાં વર્ષો અગાઉ આઇકિયા જેવી કંપનીઓને ભારતમાં મેગાસ્ટોર્સ ખોલવામાં જોખમ જણાઈ રહ્યું હતું. આઇકિયા રૃ.ર૦,૦૦૦ કરોડ રૃપિયાના રોકાણથી ભારતમાં રપ (પચ્ચીસ) સ્ટોર ખોલશે. ગંજાવર રોકાણ પ્રમાણે વળતર રળવાની શક્યતા ઓછી જણાતી હતી, પરંતુ હવે ઈ-કોમર્સ અથવા ઓનલાઈન બજારો ખૂલી ગયાં છે અને સફળતાપૂર્વક ચાલી રહ્યાં છે. તેથી આઇકિયાને ભારતમાં વેપાર કરવાની ચાનક ચડી છે. સવાલ એ છે કે જો ઓનલાઈન વેપાર કરવાનો હોય તો ૧પ-૧પ એકરના ગંજાવર સ્ટોર ખોલવાની જરૃર શી છે? આ સવાલ જ બતાવે છે કે રિટેઈલ માર્કેટમાં કોમ્પ્યુટરોની બનેલી ઓનલાઈન સિસ્ટમ પણ ચાલશે અને ઈંટ-ચૂનાના બનેલા ગંજાવર સ્ટોર્સ પણ ચાલશે. હમણા થોડાં વર્ષો અગાઉ ભારતના વેપારીઓએ ઓનલાઈન છૂટક વેચાણ કરતી દુકાનો (ઈ-ટ્રેડર્સ) સામે મોરચો માંડ્યો હતો અને તેઓને રોકવા માટે સરકાર સમક્ષ માગણી કરી હતી, પણ જો કોઈ કાનૂની માર્ગે સસ્તામાં ચીજવસ્તુઓ વેચવા માગે તો તેને રોકી કઈ રીતે શકાય? એ વેપારીઓ માટે સારી અને સાચી સલાહ એ છે તેઓ પણ ઈ-કોમર્સની દુનિયામાં જોડાઈ જાય. આ હાલની અને આવનારા સમયની નવી સ્થિતિ છે.